11.  veebruaril 2010. a toimunud mitteametlikul Euroopa Ülemkogul tutvustas Euroopa Komisjoni president J.M. Barroso esialgset visiooni Euroopa Liit 2020 strateegiast. Riigipeade ja valitsusjuhtide kohtumise järel esitas  Eesti Lissaboni strateegia koordinaator 25. veebruaril oma mitteametlikud seisukohad EL 2020 strateegia eesmärkide seadmisel (pdf), kus tõi välja järgmised rõhuasetused:    1. Tööhõive määr on üks olulisemaid eesmärke Euroopa Liidu konkurentsivõime tõstmise agendas, mistõttu tuleks aastaks 2020 seada eesmärgiks saavutada tööhõive määr 20-64- aastaste seas 74-76%.  2. Oluline on senisest enam keskenduda tööjõu tootlikkuse tõstmisele Euroopas.  3. Pikaajalise konkurentsivõime saavutamiseks maailma majanduses on jätkuvalt oluline investeerida teadus- ja  arendustegevusse, mistõttu ei tohiks ka uues strateegias loobuda eesmärgist suurendada TA investeeringuid 3% SKPst. Oluline on soodustada teadus- ja arenduskulutuste tõstmist ka erasektoris.  4. Avalike e-teenuste kättesaadavuse ja nende kasutamise võimekuse (nn digitaalse kirjaoskuse) arendamiseks peaks aastaks 2020 Euroopa moodustama ühtse ja turvalise e-teenuste piirkonna, kus kõigil ELi kodanikel on ligipääs kõikidele avalikele teenustele, sh teiste liikmesriikide poolt pakutavatele piiriülestele teenustele.  5. Kõrgharidusega inimeste osakaalu tuleks veelgi tõsta, mistõttu võiks aastaks 2020 vähemalt 40% 30-34-aastastest omada kõrgharidust.  6. Sotsiaalse sidususe ja tööjõu kvaliteedi tõstmisel on oluline keskenduda senisest enam ka kooli katkestajate hulga vähendamisele, mistõttu tuleks seada eesmärgiks, et kooli pooleli jätnute osakaal 20-24-aastaste seas on aastaks 2020 alla 10%.  7. Rohelisema majanduse edendamisel peaks strateegias jätkuvalt kajastuma eesmärk vähendada aastaks 2020 CO2  heitgaaside emissiooni ja energiatarbimist ning suurendada taastuvenergia osakaalu.  8. Euroopa majanduse konkurentsivõime võrdlemiseks teiste piirkondade majandusega on oluline analüüsida ning seada konkreetne eesmärk Euroopa ettevõtete turuosakaalu näitaja osas maailmamajanduses.